אסיה היא היבשת הגדולה והמאוכלסת ביותר בכדור הארץ. כאשר במונחים כאלו עסקינן, אין זה מפתיע כי מגוון התרבויות בה רחב וססגוני ולכן המשימה להכלילה תחת קטגוריה אחת לא פשוטה כלל. יחד עם זאת, ייתכן כי כאן טמון הקסם שלה. מולדתם הרוחנית של דתות הבודהיזם וההינדואיזם מספקת למבקריה מגוון של אתרים מרשימים אשר זכו בין היתר לתואר "פלאי תבל". ממקדשי האנגקור ואט הקמבודיים ועד לטאג' מהאל ההודי, רשימת פלאיה הארכיטקטוניים של אסיה ארוכה כחומת סין הגדולה, אך אינה מוגבלת רק למעשה ידי האדם. נופים ירוקים הניזונים מגשמי המונסונים, הרים בעלי פסגות צבועות בלבן, ואיים אקזוטיים עם רעש הקוקוסים המתנגשים באדמה. כל אלו הם רק קמצוץ ממנת חלקה של היבשת העצומה הזו. בין אם בחרתם לרכב על סוסים בערבות מונגוליה, לכבוש את פסגת האוורסט, לטייל ביערות מלזיה או פשוט לשתות שייק פירות טרי ומתוק באיי תאילנד, המתכון האסייתי ערב לחכו של כל מבקר. סעו וחוו טעימה של היסטוריה מרתקת עם טבע בראשיתי, בשילוב ערים קצביות וגורדי שחקים. סעו וחוו את אסיה.
שטח : 49,694,700 קמ"ר.
אוכלוסיה : כ- 3,879,000,000 נפש.
שפות : קיימות ביבשת למעלה מ- 2,000 שפות שונות.
אזורי זמן : GMT +2 עד GMT +12.
חובבי הטבע : הטבע באסיה לובש צורות נוף רבות ומרובות המרתקות את כל אוהבי אימא אדמה. תוכלו לבקר בשדות האורז היפהפים של וייטנאם, לטרק בצפונה של הודו ולחזות בעוצמתם של הרי ההימליה, לרכב על סוסים בערבות מונגוליה, ולטבול במעיינות החמים של הפארק הלאומי קירישימה שביפן. כך או כך, לאן שלא תגיעו ביבשת העצומה הזו, תמיד תמצאו מסלול או טרק החושף עולם שלם וייחודי של חי וצומח.
תרמילאים : אסיה היא יבשת נוחה ביותר לטיול עבור תרמילאים. גברים ונשים כאחד יכולים בקלות רבה למצוא את עצמם מסתדרים בגפם הן מבחינה ביטחונית והן מבחינת נוחיות. ניתן לאתר בקלות אכסניות זולות ללינה כמו גם דרכי התניידות רבות אשר לא יחוררו את הכיס. רוב היעדים באסיה נגישים ביותר מבחינה כספית, והתשתית בהם לתרמילאים מפותחת ביותר כמו בתאילנד, וייטנאם, קמבודיה ולאוס. יחד עם זאת שימו לב כי טעימה מיפן עשויה לעלות המון ולכן אין היא נחשבת ליעד פופולרי בקרב תרמילאים מרחבי העולם.
משפחות : יעדים רבים ברחבי אסיה כמו סין, וייטנאם, תאילנד, אינדונזיה ואפילו הודו, מספקים מענה נפלא לטיול משפחות, בתקציב אשר אינו מרקיע לשחקים. החומה הגדולה של סין, חופיה החמים והמדהימים של תאילנד וכמובן, אתר הנופש דיסנילנד שבהונג קונג, בכולם תאתרו בקלות רבה אטרקציות אשר ירתקו את ילדיכם, ומקומות לינה נוחים, נקיים ולעתים גם שווים לכל כיס. רשימת האטרקציות המשפחתיות ביבשת עוד ארוכה וכוללת גם גני חיות עם חיות אקזוטיות, כמו גן החיות בבייג'ין המכיל דובי פנדה מרשימים, ואת פארק Vinpearl בוייטנאם, הכולל פארק שעשועים, פארק מים ואקווריום עצום בסמוך לאתר נופש יפהפה.
זוגות בירח דבש : דמיינו את עצמכם יושבים על חופיו של אי אקזוטי עם קוקוס ובו קשית ביד, ושקיעה בצבעים שעוד לא דמיינתם. תמונה שכזו אינה רק פנטזיה כאשר מדובר ביבשת הגדולה בעולם. אייה של תאילנד מארחים מיליוני תיירים, ביניהם זוגות של נשואים טריים הנהנים מטעם העולם האקזוטי במחיר שווה לכל כיס. יעדים פופולריים נוספים עבור זוגות צעירים הם האיים המלדיבים ובאלי. בכולם תמצאו מלונות מפנקים עם נופים עוצרי נשימה וחווית בטן-גב אולטימטיבית. אלו המעוניינים לפלפל מעט את החוויה, יכולים לצלול למעמקים ולחזות בעולם תת מימי מרשים ביופיו.
גיל הזהב : הטיסות לאסיה אורכות בין 7 ל- 8 שעות לערך, ולכן ייתכן כי מגבלת הנגישות עשויה להוות מכשול עבור אלו אשר אינם רוצים לחצות אוקיינוסים בשביל נופש. יחד עם זאת, היבשת טומנת בחובה יעדים מדהימים ביופיים עם תשתיות נפלאות ואקזוטיות למטיילים המעוניינים בתנאים מפנקים. תאילנד, וייטנאם, קמבודיה, סין, סרי לנקה והודו , בכולם תמצאו טיולים מאורגנים על ידי סוכנויות מקומיות, או טיולים מודרכים אשר הוזמנו בארץ ובכך כל המסלול ידוע ומאורגן מראש.
שומרי מסורת : למרות שבכל יעד פופולארי יותר או פחות באסיה תוכלו למצוא מרכזי חב"ד, הטיול ביבשת האקזוטית אינו תמיד קל עבור שומרי המסורת, שכן אין מדובר באזורים בעלי קהילות יהודיות גדולות כמו ביעדים אחרים ברחבי הגלובוס. יחד עם זאת, תוכלו לקבל מבעוד מועד את כל המידע הרצוי ממרכזי החב"ד הממוקמים בכל הערים המרכזיות, ולתכנן טיול המותאם לנוחיותכם. כמו כן, תמיד ניתן להזמין מסוכנויות רבות בארץ, טיול מאורגן מבעוד מועד המיועד לשומרי מסורת. שימו לב כי מבין כל היעדים באסיה, תהיה זו תאילנד העונה באופן הנוח והקל ביותר לצרכיי שומרי המסורת, בזכות ישראלים רבים אשר השתקעו בה, סופרים עם מצרכים כשרים, וריכוז יחסית גבוה של קהילות יהודיות.
חובבי ספורט אתגרי : חובבי הספורט האתגרי ימצאו את אסיה כגן עדן של ריגושים. מלבד מגוון אתרים לקפיצת באנג'י וצניחה חופשית בתאילנד, תוכלו לרכב על אופניים בהרי קמבודיה, לעשות ראפטינג בנהר שוצף מים לבנים בפיליפינים, לגלוש על גליה העצומים של באלי באינדונזיה, ולשוט על אבובים בואנג ויינג שבלאוס. אך תהיה זו הקפיצה החופשית מראש המגדל המתנשא לגובה של 300 מטרים בקואלה לומפור שבמלזיה, אשר תרעיד את כל מיתרי גופכם. הספורט האתגרי הזה העונה לשם "Base Jumping", הוא למעשה צניחה חופשית אך ממבנה ולא ממטוס. במלזיה, הפך הוא אף לספורט תחרותי.
אניני הטעם : מי מכם לא שמע על המטבח האסייתי? מדובר בתרבות אוכל ענפה אשר השפיעה ועודנה משפיעה על תרבות הקולינריה בכל קצוות העולם. תרבות האוכל האסייתית כה עצומה בהשפעתה, עד כי הגיעה היא אף לאופן שבו אנו אוכלים, כדוגמת המקלות הסיניים. ממגוון התבלינים ההודים, לעוף הסאטה האינדונזי, לפאד תאי התאילנדי, לאורז הסיני וכמובן, לסושי היפני. רשימת "שוברי הקופות" של המטבח האסייתי ארוכה ומתובלת במגוון תרבויות מדהימות. בעלי התעוזה ינסו לטעום את טעמה האותנטי של כל מדינה בה יבקרו, ואולי אף יופתעו לגלות טעמים אשר עשויים לשדרג את חווית הטיול בזכות תזונה מקומית עשירה, בתיבול מעורר חושים.
חומת סין הגדולה : כ- 8,850 קילומטרים של חומה עצומה ומרשימה מתפתלים סמוך לגבולה הצפוני של סין. מדובר במבנה ארכיטקטוני מרשים ביותר, כה מרשים עד כי התפתחה אגדה אורבנית כי זהו המבנה היחיד מעשה ידי אדם, הניתן לראותו מן הירח בעין בלתי מזוינת. את החומה החל לבנות קיסרה הראשון של סין משושלת צ'ין ב- 207-221 לפנה"ס, במטרה להגן על עמו מפני נוודים ופולשים. כיום מדובר באחד מאתרי התיירות הפופולריים ביותר ברחבי העולם, כאשר רוב המטיילים פוגשים את החומה בבדאלינג (Badaling), כ- 70 קילומטרים צפונית מערבית מבייג'ינג. אל תשכחו להצטייד במצלמה טרם ההגעה מאחר והנופים מן החומה שווים כל צילום חובבני ומקצועי כאחד.
הטאג' מהאל : אחד מן המבנים המפורסמים ביותר בעולם תואר על ידי המשורר ההודי - רבינדרנת טאגור - כ"דמעה על פני הנצח". המבנה המרשים הזה מהווה למעשה מונומנט אהבה רומנטי ויפהפה אשר נבנה על ידי הקיסר שאה ג'האן, להנצחת זיכרונה של אשתו השנייה אשר נפטרה בעת שילדה את בנם ה- 14 בשנת 1631. מדובר ביעד התיירות הראשון מבין כלל היעדים בהודו, הממוקם בעיר אגרה, כ- 200 קילומטרים דרומית מזרחית לדלהי. מחזה הטאג' מהאל מרשים, מעורר השתאות, ומצדיק את היותו כה פופולרי.
מקדש האנגקור ואט : אחד מן האתרים הארכאולוגיים החשובים ביותר באסיה, ואבן שואבת למטיילים רבים מכל רחבי העולם המגיעים לתור את קמבודיה. המקדש המרכזי של עיר המקדשים העתיקה - אנגקור, מהווה סמל ושריד ארכיטקטוני מרשים בנוכחותו לתרבות החמרית. הנהירה המרכזית למקדשים הקמבודים מתרחשת בעיקר בשעות הזריחה והשקיעה. אלפי מטיילים אוחזים במצלמותיהם, וממתינים בדריכות לשקיעתה של השמש הצובעת את מקדש האנגקור ואט בצבע זהוב וחם, המבליטה את הבנייה הסימטרית המרשימה של אתר המורשת העולמית היפהפה הזה.
סצנת הקניות בבנגקוק : תאילנד מהווה גן עדן לנופשים בזכות סיבות רבות המגולמות בשייקים מתוקים, איים אקזוטיים, בתי מלון מפנקים ועוד מגוון של אטרקציות מרתקות בתיבול התרבות הססגונית התאילנדית. יחד עם זאת, רבים המבקרים בממלכת הפינוקים הזו, יטענו כי אלו הם מרכזי הקניות העצומים ושווקי הענק הגדושים, המושכים את הקהל כעש לאש. מבחר הרכישות רחב ומגוון לאין שיעור, כאשר העוקץ טמון במחירים אטרקטיביים השווים לכל כיס. שוק סוף השבוע צ'אטוצ'אק, שוק הלילה בפאטפונג, רחוב הקאו-סאן הומה התרמילאים, קניון ה- MBK והסיאם סנטר, כולם ועוד מעניקים למבקרים אתרי קניות הומים, צפופים, רועשים, מהבילים, אך מרתקים בהווייתם. חשפו את השיניים בחיוך כובש וחדדו את כישורי המיקוח לסצנת הקניות התאילנדית.
טרקים בנפאל : מדינה המעוטרת ברכס הרי ההימלאיה המכילים את הר האוורסט, חייבת לטמון בחובה נתח ממיטב הטרקים ברחבי העולם. נפאל ידועה כגן עדן לתרמילאים התרים אחר ההרפתקה הבאה, הלובשת את צבעי השמיים והאדמה. מדובר במדינה מלאה במסלולים וטרקים מרהיבים ביופיים, המספקים שפע בגוון הירוק של הצומח, הרים המתנשאים לגבהים שוברי שיאים, ופסגות צבועות בלבן בוהק. אלו החווים את נפאל על בורייה, מקעקעים בזיכרונותיהם מחזות מרשימים ועוצרי נשימה. האגמים הקפואים, סובב אנאפורנה, אנאפורנה בייס קמפ, אוורסט בייס קמפ, והיד עוד נטויה. כל אלו מצויים ברשימת הטרקים המובחרים בעולם, ובכולם תמצאו תשתית נוחה למטיילים ומקומות לינה רבים הפזורים בכפרים ידידותיים.
איים אקזוטיים: אם צפיתם בסרט "החוף" בכיכובו של לאונרדו דיקפריו, טעמתם טעימה קטנטנה מיופיים האקזוטי של איי אסיה. הסרט צולם באי התאילנדי קו פי פי, אך מראות האי המדהים הזה דומים לאחיו ואחיותיו - האיים המלדיבים, הארכיפלג הפיליפיני, אייה של מלזיה, באלי האינדונזי, ועוד מבחר רחב ביותר של איים תאילנדים ממבודדים ועד הומי אדם. החוויה האקזוטית כוללת רביצה על החופים הלבנים עם חצי קוקוס ובתוכו קשית, שקית עם אננס טרי שזה עתה נקטף, פרצופים מחויכים של עוברים ושבים, ולעתים גם מסז' הניתן על ידי מקומית תמורת סכום סמלי. וכמובן, את תמונת המצב השלווה הזו שוטפות קרני השמש, הדואגות לשים את חותמן במראה ברונזה שזוף. טווח המחירים הנו רחב, אך הנופש האידילי הזה הנו בר השגה ולעתים אף מלווה בעלויות נמוכות לפינוקים יקרים.